

LĒMUMS

Ādažos, Ādažu novadā

2025. gada 24. aprīlī **Nr.** **173**

**Par debitoru parādu norakstīšanu**

Ādažu novada pašvaldības dome izskatīja jautājumu par tādu pašvaldības debitoru parādu norakstīšanu, kuri atzīstami par bezcerīgiem un pastāv risks tos atgūt.

Pamatojoties uz Ministru kabineta 13.02.2018. noteikumiem Nr.87 “Grāmatvedības uzskaites kārtība budžeta iestādēs”, Ādažu novada pašvaldības 29.11.2022. noteikumiem Nr. ĀNP/1-5-1/22/44 “Grāmatvedības organizācijas un uzskaites kārtība Ādažu novada pašvaldībā”, kā arī, izvērtējot debitoru parādus grāmatvedības uzskaites programmā, tika konstatēts, ka pašvaldībā ir bezcerīgo debitoru parādi, kur viena parādnieka parāds sastāda no 0,01 *eurocenta* līdz 5 *euro*, un parādu rašanās periods ir virs 90 dienām.

Centrālās pārvaldes Grāmatvedības nodaļa ir noskaidrojusi katras parāda summas izcelsmes apstākļus, parāda rašanās datumu - pēc debitoru uzskaites kontiem, veiktos pasākumus parādu atgūšanai, pārbaudījusi uzskaites datu pareizību un aprēķinājusi izmaksas parādu piedziņai.

Debitoru, kuru saistības ir no 0,01 – 5 *euro* ir atzīstami par bezcerīgiem, jo:

1. parāda atgūšanas administratīvās izmaksas ir augstākas par atgūstamo parādu:
   1. viena brīdinājuma par parādsaistību labprātīgu izpildi, kas jānosūta ierakstītā sūtījumā cena ir 4,35 *euro;*
   2. atbilstoši Civilprocesa likuma 3. pielikuma 1. punkta 1. daļu par katru prasības pieteikumu — sākotnējo prasību, ko iesniedz tiesā, un prasījuma summa ir līdz 1000 *euro* — maksājama valsts nodeva 80 *euro*;
   3. iesniedzot izpildu rakstu izpildei tiesu izpildītājam, tas var pieprasīt no pašvaldības sprieduma izpildes izdevumus atbilstoši Civilprocesa likuma 566., 567. pantiem;
   4. papildus jāsedz izdevumi pašvaldības pārstāvībai tiesā (transporta izdevumi u.c.);
2. pastāv risks par parādu neatgūšanu arī tiesas ceļā;
3. pašvaldības līdzšinējā pieredze liecina, ka debitori ir ignorējuši tiem sūtītos brīdinājumus par parādu, un nav sagaidāma to labprātīga izpilde.
4. atbilstoši Civillikuma 1716. panta trešajai daļai līgumsods par saistību nepienācīgu izpildi vai neizpildīšanu īstā laikā (termiņā) var tikt noteikts pieaugošs, taču kopumā ne vairāk par 10 procentiem no pamatparāda vai galvenās saistības apmēra, līdz ar to līgumsoda apmērs nav būtisks un neietekmē parādsaistību atzīšanu par bezcerīgu.

Ņemot vērā iepriekšminēto, pašvaldības izdevumi iepriekšminēto parādu piedziņai ir būtiski lielāki, nekā parāds un uzsākt piedziņas procesu nav ekonomiski izdevīgi.

Publiskas personas finanšu līdzekļu un mantas izšķērdēšanas novēršanas likuma 1. pants nosaka, ka šā likuma mērķis ir panākt, lai publiskas personas finanšu līdzekļi un manta tiktu izmantota likumīgi un atbilstoši iedzīvotāju interesēm, novērst to izšķērdēšanu un nelietderīgu izmantošanu, kā arī ierobežot valsts amatpersonu korupciju.

Ņemot vērā iepriekš minēto un pamatojoties uz Publiskas personas finanšu līdzekļu un mantas izšķērdēšanas novēršanas likuma 1. pantu, Ministru kabineta 13.02.2018. noteikumiem Nr.87 “Grāmatvedības uzskaites kārtība budžeta iestādēs”, Ādažu novada pašvaldības 29.11.2022. noteikumiem Nr. ĀNP/1-5-1/22/44 “Grāmatvedības organizācijas un uzskaites kārtība Ādažu novada pašvaldībā”, domes Finanšu komitejas 16.04.2025. atzinumu, Ādažu novada pašvaldības dome

**NOLEMJ:**

1. Norakstīt pašvaldības debitoru parādus 9 personām par kopējo summu 6,01 *euro,* vienlaikus izslēdzot no grāmatvedības zembilances uzskaites aprēķināto nokavējuma naudu saskaņā ar pielikumiem:
   1. Ādažu novada Mākslu skola (1. pielikums);
   2. ĀPII “Strautiņš” (2. pielikums);
   3. Ādažu Bērnu un jaunatnes sporta skola (3. pielikums);
   4. KPII “Mežavēji” (4. pielikums);
   5. CPII “Riekstiņš” (5. pielikums).
2. Grāmatvedības nodaļas vadītājai organizēt lēmuma izpildi.
3. Pašvaldības izpilddirektoram kontrolēt lēmuma izpildi.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU